Sigurd Rosted (23) forlater Sarpsborg 08 til fordel for belgiske Gent.

Ifølge Het Laatste Nieuws har nordmannen bestått den medisinske sjekken, og skrevet under for tre og et halvt år i den belgiske klubben.

Avisen har også lagt ut et bilde av 23-åringen på plass i Spania, der klubben er på treningsleir.

VG har tidligere meldt at klubbene var enige om en overgang verdt et tosifret antall millioner kroner.

Rosted har hatt en strålende sesong for Sarpsborg 08, og selv om han har til gode å få debuten har han blitt tatt ut på landslaget av Lars Lagerbäck.

Gent ligger på 5. plass i den belgiske ligaen, som nå har hatt noen ukers vinterpause. Klubbens neste tellende kamp er mot Lokeren om to uker.

Rosted er den profilen som forsvinner fra Sarpsborg 08 på kort tid. Tidligere denne uken ble Krepin Diatta solgt til Club Brügge for ca. 25 millioner kroner.